**Referat fra FAU-møtet den 6. januar 2020**

**Nytt fra rektor**:

Å sette seg inn i nye læreplaner, Fagfornyelsen, som trer i kraft fra neste skoleår, blir ledelsens og lærernes viktigste fokusområde i vårterminen. Fagfornyelsen er en revisjon av dagens læreplaner for å gjøre skolen mer relevant for dagens unge. Utforskende arbeidsmåter, lekbasert læring og programmering blir vektlagt i de nye planene. Mye av arbeidet blant det pedagogiske personalet kommer til å dreie seg om hvordan de nye læreplanene kan omsettes i praksis.

Undervisningsstyrte midler har økt til 34,9 millioner kroner. Det betyr en økning på 2,9 millioner fra i fjor. Budsjettet er ikke klart, men ferdigstilles til den 20.januar da det skal opp i driftsstyret. Rektor har ønske om å ansette 2-3 nye pedagoger og utvide ledergruppen med en leder.

Fordelingsmodellen er beholdt, men grunnbeløpet har gått opp. Rektor poengterer at dette er mye takket være FAUs iherdige innsats. Det er midler nok til å oppfylle lærernormen nå, men Fagfornyelsen medfører at det må investeres i nye læremidler. Det er usikkert om det kommer tilleggsmidler. Det blir nye utfordringer knyttet til Fagfornyelsen, som for eksempel at alle elever skal lære et minimum om programmering, og at undervisningen skal være mer lekbasert på de laveste trinnene. Med nye oppgaver i skolen er det nødvendig med kompetanseheving internt og mest sannsynlig nytt utstyr. Det er ikke sikkert det trengs nye bøker, kanskje kan digitalabonnement brukes. Det er nok utstyr ved Vinderen til å drive digital undervisning. Per dags dato har skolen 90 i-pad’er og 200 pc’er. Det må likevel regnes med at det må investeres i nye læremidler, som for eksempel programmerbare roboter eller utstyr for å drive forsøk i naturfag og konstruksjon for problemløsing. Det kan tenkes at klasserom må gjøres om. Rektor mener at det er mulig å løse de nye utfordringene, men at det vil koste penger. Lærere er allerede på kurs for å heve digital kompetanse blant pedagogene. Kurs i lekbasert læring starter i mars og lærere fra Vinderen skole kommer til å delta. Det planlegges også å opprette grupper i flere fag for å tilby noen elever mer utfordrende undervisning, på lik linje med dagens tilbud om utfordrende eksperimentell matte.

Vinderen skole har nå 493 elever. Neste skoleår kommer det til å være 25 elever i hver klasse som da vil utgjøre 500 elever.

Inntil den nye inspektøren, Kari Weiseth, starter, har rektor ansvar for oppfølging av 5., 6. og 7.trinn.

**Trafikkaksjon:**

Trafikkaksjonen sparkes mest sannsynlig i gang i uke 6 og 7, rett før vinterferien. Trafikkgruppen kommer til å sende ut egen e-post med ny og oppdatert flyer. FAU-representantene sender deretter ut til sine respektive klasser. Hensikten er å nå ut til flere.

Trafikkgruppen jobber videre med ideen om å opprette en survey monkey som er en lett måte å innhente og avdekke antall farlige episoder i Vindernkrysset. Hensikten med å føre statistikk vil være å bedre situasjonen for skolebarn i Vindernkrysset.

 Det planlegges videre å lage en trafikkfilm som viser trafikkvaktens oppgaver. Det kan være en fin måte å tydeliggjøre instruksjonene, skape ny oppmerksomhet rundt dem og gjøre informasjonen lettere tilgjengelig. Det ble foreslått at elevene i 6. og 7. klasse kan produsere filmen ved bruk av i-movie som del av et undervisningsprosjekt i digital kompetanse. Elever fra lavere trinn kan forslagsvis stille som statister. Det planlegges også å spørre om en av våre skuespillerforeldre vil stille opp.

**Behov for videre politisk arbeid med ressursfordeling og skolebudsjett**:

Det virker som det har hjulpet med presset fra FAU for å bedre den økonomiske situasjonen. Brudd på lærernormen var alvorlig og skapte blest rundt saken. FAU avventer situasjonen og ser på budsjettet når det foreligger for å se an videre behov.

**Utfordringer og tiltak vi bør se på knyttet til skolemiljø**:

Det ble foreslått å ha møte med elevrådet for å høre om det er noe vi voksne kan hjelpe til med. Det er lite informasjon til foreldre om hva som skjer i skolegården eller hvilke utfordringer som fins. Det hersker uro rundt underrapportering av mobbesaker. Det ble reist spørsmål om hvorvidt FAU kan være organ for bekymringssaker. Videre ble det diskutert hvorvidt FAU kan være støttekontakt for foreldre som trenger hjelp i en prosess i en mobbesak eller andre hendelser.

**Temakveld:**

FAU arrangerer i år kurskveld med fokus på digital bruk blant barn og unge. Opplegget er både for barn og voksne sammen. I første omgang tilbys denne kurskvelden bare til 4.trinn. Det planlegges å legge det nært opptil AKS-tiden slik at barna ikke må gå hjem først, men kanskje tilbys pizza før kurset begynner. Opplegget har vært vellykket ved andre skoler. Det rettes ikke pekefinger og formaninger, men formidles med humor og fører til ettertanke blant foreldre og barn. Kurset planlegges i mars. Bindende påmelding. Første mann til mølla!

|  |  |  |
| --- | --- | --- |
| Anders Holmlund | 1A | X |
| Melissa Busch-Christensen | 1B | X |
| Anders Bergersen | 1C | X |
| Carine Møller Mortensen | 2A | Ikke tilstede |
| Henrik Porskrog Heiestad | 2B | X |
| Nils Christian Opsjøn Utheim og Helena Kruse-Jensen (vikar) | 3A | X |
| Hanne Støre Valeur | 3B | x |
| Terje Egeberg og Karoline Augestad (vara) | 3C | x |
| Thorkil Aschehoug | 4A | x |
| Henrik Porskrog Heiestad | 4B | x |
| Ida Haavardsholm | 4C | x |
| Kirsti Ellefsen | 5A | x |
| Morten Hammer | 5B | x |
| Odd-Even Bustnes | 5C | x |
| Hans Christian Brodtkorb | 6A | x |
| Caterina Engedal | 6B | x |
| Birgitte Stubsrud (vara) | 6C | x |
| Andreas Arntzen | 7A | x |
| Morten Muribø | 7B | x |
| Thomas Martin Kristensen | 7C | x |